ORDE do 20 de xullo de 2010 pola que se establecen as bases polas que se rexerá a concesión de subvencións a entidades de iniciativa social para mantemento e promoción de actividades e programas de servizos sociais nos ámbitos da atención ás persoas maiores e persoas con discapacidade e se procede á súa convocatoria.
CONSELLERÍA DE TRABALLO E BENESTAR — III. OUTRAS DISPOSICIÓNS — 26/07/2010

O Estatuto de autonomía de Galicia, no seu artigo 27.23º, asigna á comunidade autónoma a competencia exclusiva en materia de servizos sociais.
A Lei 13/2008, do 3 de decembro, de servizos sociais de Galicia (DOG nº 245, do 18 de decembro), recolle no seu artigo 8.1º b), relativo á estrutura básica dos servizos sociais, como un dos niveis de actuación en que se estrutura o sistema galego de servizos sociais, o dos servizos sociais especializados, que son aqueles que están referenciados a un sector de poboación ou a unha necesidade determinada que demandan unha maior especialización técnica. Así mesmo, o seu artigo 31.1º sinala que o cumprimento dos fins de entidades de iniciativa social se promoverá mediante o outorgamento de subvencións, que se concederán atendendo ao interese social dos distintos servizos e proxectos, á súa complementariedade coa oferta pública de servizos sociais, á calidade e ao carácter innovador das prestacións e servizos ofertados, á eficiencia no emprego dos fondos públicos e á súa adecuación aos obxectivos fixados pola planificación autonómica en materia de servizos sociais.
A Consellería de Traballo e Benestar, segundo a estrutura orgánica fixada polo Decreto 335/2009, do 11 de xuño (DOG nº 123, do 25 de xuño), é o órgano da Administración da Comunidade Autónoma que ten asumidas, entre outras, as competencias en materia de servizos sociais, incluíndo as políticas de atención aos discapacitados e ás persoas maiores, a promoción da autonomía persoal e a atención ás persoas en situación de dependencia. Así mesmo, como un dos órganos en que se estrutura, á Dirección Xeral da Dependencia e Autonomía Persoal correspóndelle a elaboración das propostas para a formulación da política da Consellería de Traballo e Benestar en materia de atención ás persoas maiores, ás persoas con discapacidade e ás declaradas dependentes, e a súa atención en aplicación da Lei 13/2008, do 3 de decembro, de servizos sociais de Galicia, e da Lei 39/2006, do 14 de decembro, de promoción da autonomía persoal e atención ás persoas en situación de dependencia, en coordinación coa
Secretaría Xeral de Familia e Benestar.
No exercicio destas competencias, considérase axeitado ao establecemento de subvencións destinadas a entidades de iniciativa social nos ámbitos de atención ás persoas con discapacidade e ás persoas maiores, orientadas a colaborar no mantemento destas e a fomentar a promoción de actividades e programas de servizos sociais destinados aos citados colectivos.
A solicitude, tramitación e concesión destas subvencións axustaranse ao disposto na Lei 38/2003, xeral de subvencións, do 17 de novembro (BOE nº 276, do 18 de novembro) e no Real decreto 887/2006, do 21 de xullo, que a desenvolve; así como na Lei 9/2007, do 13 de xuño, de subvencións de Galicia (DOG nº 121, do 25 de xuño) e no Decreto 11/2009, do 8 de xaneiro, polo que se aproba o seu regulamento, atendendo, en todo caso, aos principios de publicidade, obxectividade e concorrencia.
Na súa virtude, en uso das facultades que teño atribuídas pola Lei 1/1983, do 22 de febreiro, reguladora da Xunta e da súa presidencia (DOG nº 23, do 21 de marzo), polo Decreto 79/2009, do 19 de abril, polo que se establece a estrutura orgánica da Xunta de Galicia (DOG nº 75, do 20 de abril) e polo Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, para a debida aplicación dos créditos orzamentarios conforme o fin para o cal foron establecidos,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras que rexerán a concesión de subvencións para o ano 2010 a entidades de iniciativa social que leven a cabo programas e presten servizos sociais especializados destinados á atención dos seguintes colectivos:
a) Persoas con discapacidade, co obxecto de que estas acaden a súa máxima autonomía e independencia, impulsando a súa participación social e asociativa e facendo efectiva a igualdade de oportunidades a través de accións de apoio de carácter específico, destinadas a previr ou compensar as desvantaxes ou especiais dificultades que teñen as persoas con discapacidade, atendendo os diferentes tipos e graos de discapacidade.
b) Persoas maiores, orientadas á consecución do seu benestar, autonomía e integración social.
Artigo 2º.-Destinatarios.
1. Poderán solicitar as subvencións reguladas nesta orde as entidades de iniciativa social referidas no artigo 30 da Lei 13/2008, do 3 de decembro, de servizos sociais de Galicia, que desenvolvan programas e presten os servizos nas áreas de actuación establecidas no artigo anterior, sempre e cando reúnan os seguintes requisitos:
a) Estar inscritas, con anterioridade ao remate do prazo de presentación de solicitudes, no Rexistro Único de Entidades Prestadoras de Servizos Sociais, conforme o previsto no artigo 67 da Lei 13/2008, do 3 de decembro, de servizos sociais de Galicia.
b) Carecer de ánimo de lucro.
c) Ter o seu domicilio social en Galicia ou delegación na comunidade autónoma.
d) Non estar nalgunha das situacións establecidas nos números 2 e 3 do artigo 10 da Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento.
e) Dedicarse con carácter preferente, en concordancia cos seus fins estatutarios, á realización de actuacións destinadas aos colectivos indicados no artigo 1º.
2. Será requisito previo ao outorgamento das subvencións a entidades para o mantemento de centros en que se presten servizos sociais especializados de atención a persoas maiores e persoas con discapacidade a obtención da autorización para o inicio de actividades, prevista no Decreto 143/2007, do 12 de maio (DOG nº 147, do 31 de xullo), polo que se regula o réxime de autorización e acreditación dos programas e dos centros de servizos sociais.
Para solicitar a subvención abondará coa presentación, antes do remate do prazo de presentación de solicitudes, da copia da solicitude do permiso de inicio de actividades en que conste o rexistro de entrada e con que se acredite que se iniciou o procedemento.
En todo caso, a unidade instrutora do expediente de subvención verificará que a entidade solicitante ten concedido o mencionado permiso con anterioridade á notificación da resolución da subvención que corresponda.
3. No suposto de entidades que no exercicio anterior recibisen subvención para mantemento de centros ou de entidades ou para promoción de actividades, ou asinasen convenios de colaboración coa Xunta de Galicia que tivesen un obxecto semellante ao establecido nesta orde, será requisito previo para a concesión da subvención a presentación do balance de ingresos e gastos comprensivo de todo o ano natural, a que se refire o artigo 16º (anexo VI) e, no caso das subvencións para promoción de actividades, da correspondente memoria. Ademais, as entidades que percibisen no anterior exercicio unha subvención para mantemento de centros de servizos sociais condicionada ao outorgamento do permiso de inicio de actividade, deberán acreditar que o obtiveron ou que se manteñen as condicións que determinaron ese outorgamento pola Consellería de Traballo e Benestar.
4. As entidades sen ánimo de lucro que desenvolvan actuacións nun mesmo ámbito territorial, provincial ou supraprovincial, estarán facultadas para solicitar subvencións dirixidas á realización conxunta de actividades con idéntica finalidade, o que se fará constar na correspondente solicitude (anexo V). As instancias cursaranse individualmente e cada entidade solicitará unha parte proporcional da axuda, de xeito que a suma resultante das subvencións solicitadas por todas elas non poderá superar o custo total da actividade. En todo caso, a presentación dunha solicitude conxunta impedirá a presentación de solicitudes individuais para outra finalidade.
5. Réxime de incompatibilidades:
As subvencións reguladas nesta orde non son compatibles coa reserva de prazas efectuada mediante calquera das modalidades de contratación administrativa entre a entidade solicitante e a Xunta de Galicia nin co mantemento de centros efectuado a través de convenios de colaboración especificamente asinados para tal efecto.
Así mesmo, non poderán optar ás subvencións reguladas nesta orde as federacións ou entidades que sexan obxecto de subvencións nominativas que aparezan determinadas expresamente no estado de gastos dos orzamentos xerais da Comunidade Autónoma de Galicia para o ano 2010, ou que asinasen no presente exercicio convenios de colaboración coa Xunta de Galicia para a mesma finalidade que as establecidas no artigo 1º.
Artigo 3º.-Tipos de subvencións.
Os tipos de subvencións que se poderán solicitar son os seguintes:
A. De mantemento de centros, equipamentos e servizos sociais especializados nos ámbitos de atención ás persoas con discapacidade ou ás persoas maiores.
Inclúense neste tipo as que teñen por obxecto a colaboración para o desenvolvemento da actividade ordinaria de entidades e centros a través do financiamento dos gastos de persoal e dos gastos xerais de funcionamento.
B. De promoción de actividades básicas e complementarias no ámbito dos servizos sociais especializados na atención ás persoas con discapacidade ou ás persoas maiores.
Inclúese neste tipo o desenvolvemento de actividades e programas que teñan por finalidade:
-O fomento e desenvolvemento de competencias e habilidades persoais que constitúan un medio de apoio para promover a autonomía persoal.
-Previr a aparición ou o agravamento de situacións de dependencia e das súas secuelas, desenvolvendo actuacións que impliquen a adquisición de hábitos de vida sans mediante a realización de obradoiros, programas e actividades que promovan a participación activa, e preferentemente cunha duración mínima de 20 horas.
-O desenvolvemento de programas baseados no envellecemento activo e programas de dinamización, formación, atención e promoción social das persoas maiores.
-A valoración e intervención ante situacións que requiran unha alta especialización técnica.
-A información, a orientación e o asesoramento aos citados colectivos e ás súas familias, facilitando o seu acceso aos recursos sociais.
-Programas de apoio ás familias dos colectivos obxecto destas axudas en maior situación de dependencia.
Non será subvencionable a través desta orde a realización de xornadas, conferencias, seminarios e outros eventos similares.
O número de programas e actividades para os cales se poderá solicitar subvención será como máximo de dous, e indicarase a orde de prioridade entre eles.
Artigo 4º.-Gastos subvencionables.
1. Para os efectos previstos no artigo anterior, serán gastos subvencionables:
-Gastos de persoal.
-Gastos en bens consumibles.
-Gastos xerais de natureza corrente necesarios para o desenvolvemento da actividade subvencionada.
-O aluguer debidamente xustificado.
-No caso dos programas de actividades, gastos de renting derivados da adquisición de mobiliario, equipamento ou vehículos asignados exclusivamente durante a execución do programa.
-Os financeiros, incluídos os gastos e xuros derivados de créditos bancarios formalizados coa finalidade de dispoñer de efectivo para a realización do obxecto da subvención concedida mentres non sexa aboada pola administración, de asesoría xurídica ou financeira, gastos notariais e rexistrais e os gastos periciais para a realización do proxecto subvencionado, así como os de administración específicos, se están directamente relacionados coa actividade subvencionada e son indispensables para a adecuada preparación ou execución desta.
2. De acordo co previsto no artigo 27 da Lei 9/2007, do 13 de xuño, de subvencións de Galicia, o beneficiario poderá subcontratar ata un límite máximo do 50% do importe da actividade subvencionada e deberá xustificar adecuadamente a súa necesidade, quedando fóra deste concepto a contratación daqueles gastos en que teña que incorrer o beneficiario para a realización por si mesmo da actividade subvencionada. En ningún caso poderán subcontratarse actividades que, aumentando o custo da actividade subvencionada, non acheguen valor engadido ao seu contido.
Artigo 5º.-Normas de carácter xeral.
a) Tanto nas subvencións de mantemento como nas de promoción de actividades, a subvención poderá significar o financiamento total ou parcial do gasto, sen que en ningún caso implique duplicidade de financiamento.
b) En calquera caso, a suma dos fondos obtidos de calquera administración pública e das subvencións concedidas por todo tipo de organismos privados, percibidas coa mesma finalidade, non poderá superar o importe total do gasto efectuado. Así mesmo, a subvención reducirase proporcionalmente cando non se xustifique a totalidade do gasto orzado na solicitude.
c) Os servizos da Consellería de Traballo e Benestar poderán efectuar as comprobacións que consideren oportunas en canto ao cumprimento por parte das entidades de iniciativa social participantes dos requisitos exixidos pola Lei de servizos sociais de Galicia e pola súa normativa de desenvolvemento.
Artigo 6º.-Financiamento.
1. Para a concesión das subvencións existe crédito adecuado e suficiente con cargo á Lei 9/2009, do 23 de decembro, de orzamentos xerais da comunidade autónoma para o ano 2010, na aplicación 12.06.312A.481.1, por un importe máximo de 911.000 euros, sen prexuízo de ulteriores variacións producidas como consecuencia de maiores dispoñibilidades orzamentarias, que se tramitarán como modificacións dela de acordo co previsto no artigo 31.2º da Lei 9/2007, do 13 de xuño, de subvencións de Galicia.
2. En calquera caso, a concesión das subvencións reguladas nesta orde limitarase ás dispoñibilidades orzamentarias existentes no momento da resolución da concesión.
3. O importe do crédito previsto no número 1, que será obxecto de desconcentración nos departamentos territoriais, atendendo a criterios obxectivos relacionados coa poboación, volume e entidade das solicitudes presentadas no ano anterior, será o seguinte:
Ver referencia pdf "14100D005P008.PDF"
Sen prexuízo do anterior, poderán facerse reaxustes nesta distribución territorial do crédito, no suposto de se produciren discrepancias entre as previsións e as necesidades reais de asignación de fondos, en función do número e dimensión dos proxectos presentados en cada unha das provincias, sen que isto implique modificación do texto da orde. De xeito semellante procederase no caso de producirse un incremento do crédito previsto inicialmente, derivado dalgún dos supostos previstos no artigo 31.2º da Lei 9/2007 antes citada.
Artigo 7º.-Solicitudes e documentación requirida.
As solicitudes presentaranse nos modelos publicados como anexos desta orde. Ademais dos modelos comúns a todo tipo de subvención, xunto á solicitude deberanse achegar os documentos específicos para cada tipo de subvención, consonte co seguinte:
A. Documentación común a todo tipo de subvención:
a) Solicitude, segundo o modelo que se recolle no anexo I.
b) Memoria da entidade que se axustará ao modelo do anexo II, contendo os datos básicos de identificación e unha presentación da entidade que recolla, como mínimo, as epígrafes sinaladas neste anexo.
c) Datos financeiros da entidade solicitante (anexo III), que inclúe a ficha bancaria e a declaración relativa á non percepción doutras axudas.
d) Certificación expedida pola entidade bancaria sobre a titularidade da conta corrente en que se ingresará a subvención.
e) Acreditación da representación do solicitante. Para a acreditación da personalidade deberá achegarse fotocopia do documento nacional de identidade ou documento equivalente no caso de que o interesado/a non autorice expresamente a comprobación dos datos por medio do acceso telemático ao sistema de verificación de datos de identidade do Ministerio de Administracións Públicas.
f) Fotocopia da tarxeta de identificación fiscal.
g) Ficha de entidades ou de fundacións, segundo corresponda (anexos VII ou VIII).
As entidades que solicitasen subvención no exercicio anterior quedarán exentas de presentar a documentación prevista nas letras d), e) e f), sempre que non se producisen modificacións no seu contido, circunstancia que será acreditada mediante certificación simple expedida polo representante da entidade.
B. Documentos específicos para as subvencións de mantemento (subvencións relacionadas no artigo 3º.A desta orde):
Unha ficha segundo o modelo que se recolle no anexo IV, que recolle a seguinte información:
-Identificación do centro e do seu responsable.
-Capacidade e réxime económico aplicado aos usuarios.
-Servizos prestados e actividades ofertadas con carácter regular.
-Descrición das características técnicas do centro.
-Cadro de persoal voluntario e profesional.
-Orzamento de funcionamento do servizo, con indicación dos ingresos e gastos previstos.
-Declaración responsable de non estar comprendido en ningún dos supostos previstos no artigo 2º.5 desta orde, en que se determina o réxime de incompatibilidades aplicable ás subvencións reguladas nesta orde.
No caso das solicitudes de subvención para o mantemento de entidades, só será preciso cubrir no anexo IV os recadros relativos a:
-Descrición dos servizos que presta.
-Descrición das características do local.
-Cadro de persoal voluntario e profesional
-Orzamento de funcionamento da entidade, con indicación dos ingresos e gastos previstos.
-Declaración responsable de non estar comprendido en ningún dos supostos previstos no artigo 2º.5 desta orde, en que se determina o réxime de incompatibilidades aplicable ás subvencións reguladas nesta orde.
Esta información mínima requirida no anexo IV poderá ser ampliada, á discreción da entidade solicitante, nunha memoria complementaria.
C. Documentos específicos para as subvencións de promoción de actividades e programas (subvencións relacionadas no artigo 3º.B desta orde).
Unha ficha segundo o modelo que se recolle no anexo V por cada programa con custo diferenciado para o que se solicita subvención. Esta ficha, coa información mínima requirida, deberá expresar o seguinte:
-Identificación da entidade.
-Identificación do programa, área de actuación e custo.
-Realización do programa con outra/s entidade/s, se procede.
-Resumo do contido.
-Obxectivos e descrición xeral do programa.
-Actuacións e calendario previstos.
-Metodoloxía.
-Sistemas de avaliación e seguimento.
-Orzamento desagregado por partidas dos gastos previstos para o desenvolvemento do programa, así como dos posibles recursos con que se conte para o seu financiamento.
-Declaración responsable de non estar comprendido en ningún dos supostos previstos no artigo 2º.5 desta orde, en que se determina o réxime de incompatibilidades aplicable ás subvencións reguladas nesta orde.
-No caso de que a actividade subvencionada supoña unha prestación de servizos por empresas de consultoría ou asistencia técnica, cando o importe do gasto polo que se solicita a subvención supere a contía de 12.000 euros, presentaranse como mínimo tres ofertas de diferentes provedores emitidas con carácter previo á contratación, agás cando non existan suficientes empresas subministradoras ou cando o gasto se realice con anterioridade á solicitude de subvención.
-Compromiso expreso de comunicación á Xunta de Galicia dos resultados obtidos, cando da natureza da actividade subvencionada, como é o caso de reunións científicas, estudos, publicacións ou outras análogas, se desprenda algún producto final de carácter intelectual.
A información mínima requirida no anexo V poderá ser ampliada, á discreción da entidade solicitante, nunha memoria complementaria.
Artigo 8º.-Prazo e lugar de presentación das solicitudes e documentación.
1. O prazo de presentación das solicitudes será dun mes contado a partir do día seguinte ao da publicación desta orde.
2. A solicitude e a documentación requirida, que irá dirixida á conselleira de Traballo e Benestar ou aos xefes territoriais ao fronte dos departamentos territoriais da Consellería de Traballo e Benestar, en función do órgano competente para resolvela segundo o previsto no artigo 12º desta orde, presentaranse no rexistro único nos servizos centrais ou nos rexistros dos departamentos territoriais da Xunta de Galicia, segundo o disposto nos artigos seguintes, sendo de aplicación, en todo caso, o disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE nº 285, do 27 de novembro), e o disposto na Orde do 16 de outubro de 2008 pola que entra en funcionamento a Oficina de Rexistro Único e Información no complexo administrativo de San Caetano.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a presentación da solicitude leva implícita a autorización para o tratamento necesario dos datos dos beneficiarios e para a publicación da relación de beneficiarios e do importe das axudas concedidas na páxina web oficial da Xunta de Galicia. Así mesmo, a solicitude inclúe a autorización para facer públicos nos rexistros de axudas, subvencións, e convenios e de sancións, os datos relevantes referidos ás axudas e subvencións recibidas, así como ás sancións impostas. Por último, tamén contén a autorización para acceder á información sobre obrigacións tributarias, co Estado e coa comunidade autónoma, e aos datos de identidade e residencia das persoas físicas que actúen en nome da entidade solicitante, de conformidade co establecido na Orde do 7 de xullo de 2009 pola que se desenvolve o Decreto 255/2008, do 23 de outubro, polo que se simplifica a
documentación para a tramitación dos procedementos administrativos e se fomenta a utilización de medios electrónicos, no que respecta á verificación de datos de identidade e residencia.
Artigo 9º.-Normas xerais da tramitación dos expedientes.
1. Os expedientes serán tramitados polas seguintes unidades administrativas:
-Nos servizos centrais: a subdirección xeral de Promoción da Autonomía Persoal.
-Nos departamentos territoriais: os servizos de Dependencia e Autonomía Persoal.
2. Os servizos encargados da tramitación de cada subvención comprobarán que as solicitudes cumpren co establecido nesta orde e, se é o caso, requirirán os interesados para que no prazo de dez días emenden as faltas ou acheguen os documentos preceptivos con indicación de que, se así non o fixesen, se lles terá por desistidos da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Os expedientes, unha vez revisados e, se é o caso, completados, remitiranse á Comisión de Valoración correspondente de conformidade co disposto no artigo 10º, que terá a función de valoralos seguindo os criterios recollidos para cada tipo de subvención no artigo 11º, e de elevar informe á unidade instrutora. As unidades instrutoras poderán solicitar informe á Subdirección Xeral de Autorización e Inspección de Centros acerca do grao de cumprimento da normativa en materia de inscrición de entidades e autorización dos centros e/ou programas de servizos sociais.
4. Unha vez valorados os expedientes, as unidades instrutoras elevarán proposta de resolución ao órgano competente para resolver previsto no artigo 12º desta orde.
Artigo 10º.-Comisións de valoración.
1. A composición das comisións de valoración será a seguinte:
Nos servizos centrais:
-Presidente: o subdirector xeral de Promoción da Autonomía Persoal.
-Vogais: a xefa do servizo de Programas de Promoción da Autonomía Persoal e un funcionario do dito servizo. Actuará como secretario, con voz pero sen voto, un funcionario por proposta da directora xeral da Dependencia e Autonomía Persoal.
Nos departamentos territoriais:
-Presidente/a: o/a xefe/a do Servizo de Dependencia e Autonomía Persoal dos departamentos territoriais da Consellería de Traballo e Benestar ou persoa designada para substituílo/a.
-Vogais: dous funcionarios/as do servizo de Dependencia e Autonomía Persoal. Actuará como secretario/a un/unha dos/as vogais. Poderase convocar, con voz pero sen voto, un representante da Intervención Territorial.
2. Se por calquera causa, no momento en que a Comisión de Valoración teña que examinar as solicitudes, algún dos seus compoñentes non puidese asistir, será substituído pola persoa que para o efecto designe o presidente da respectiva comisión e, sempre que fose posible, o dito nomeamento deberá recaer noutra persoa da mesma subdirección ou servizo a que pertenza o substituído.
Artigo 11º.-Criterios de valoración das solicitudes de subvencións.
As solicitudes serán baremadas ata un máximo de 100 puntos, dos cales 40 poderán corresponder á valoración obtida pola aplicación dos criterios de carácter xeral e os 60 puntos restantes á valoración obtida pola aplicación dos criterios de carácter específico para cada tipo de subvención.
A. Criterios xerais (ata un máximo de 40 puntos):
A.1. Natureza, dimensión e eficacia social da entidade, que poderá avaliarse, segundo os casos, con consideración a que na súa composición e órganos de goberno só participen as persoas maiores e/ou xubiladas (no caso da área de atención ás persoas maiores), ao número de socios ou afiliados, ao potencial número de usuarios dos servizos, á área xeográfica cuberta, ao impacto social das actividades desenvolvidas e demais datos relevantes que poidan desprenderse da documentación achegada xunto coa solicitude (ata un máximo de 15 puntos).
A.2. Solvencia técnica (ata un máximo de 10 puntos), que se determinará en función:
-Da experiencia previa acreditada na prestación de servizos sociais e na xestión e xustificación dos programas subvencionados en exercicios anteriores.
-Dos medios técnicos de que dispón a entidade.
-Dos seus recursos humanos.
A.3. A complementariedade coas actuacións do sistema público de servizos sociais. Na aplicación deste criterio a correspondente comisión de valoración priorizará aqueles programas ou actividades para os cales se solicita a subvención que, pola súa natureza, non sexan susceptibles de ser beneficiarios de liñas de colaboración financeira específicas promovidas por outros centros directivos da Administración autonómica. Non serán prioritarios, para estes efectos, os programas que teñan un contido principalmente orientado á promoción da saúde pública, asesoramento sobre enfermidades crónicas ou outras problemáticas de índole sanitaria (ata un máximo de 10 puntos).
A.4. A diversificación de fontes de financiamento, primándose a obtención de fondos de fontes distintas ás subvencións públicas (ata un máximo de 5 puntos).
B. Criterios específicos para cada tipo de subvención (ata un máximo de 60 puntos):
B.1. Subvencións de mantemento de centros e servizos sociais especializados na atención ás persoas con discapacidade e ás persoas maiores:
Con caracter xeral priorizaranse as solicitudes para o mantemento de entidades sobre as relativas ao mantemento de centros. Así mesmo, baremaranse os seguintes criterios:
-O volume de gasto xerado no funcionamento da entidade ou centro en función do número dos seus usuarios, dimensionamento e/ou adecuación, incluíndo os custos derivados do réxime posesorio do local, gastos correntes de mantemento, gastos de persoal e outros gastos de análoga natureza (ata un máximo de 25 puntos).
-A calidade, regularidade, eficacia e eficiencia das actuacións ou servizos para os cales se solicita a subvención (ata un máximo de 15 puntos).
-A insuficiencia de servizos que presten atencións das mesmas características na zona de influencia, en relación coas necesidades sociais detectadas presentes ou futuras (ata un máximo de 20 puntos).
B.2. Subvencións de promoción de actividades básicas e complementarias en servizos sociais especializados na atención ás persoas con discapacidade e ás persoas maiores:
-Impacto dos programas e/ou actividades baseadas na promoción da autonomía persoal e nos principios de avellentamento activo (ata un máximo de 20 puntos).
-Impacto dos programas e/ou actividades que fomenten a adquisición de hábitos de vida sa, a prevención de situacións de dependencia, a súa atención e o apoio ás familias (ata un máximo de 20 puntos).
-Programas subvencionados no exercicio anterior cuxa continuidade sexa conveniente por criterios técnicos, tendo en conta a eficacia e a eficiencia do programa, ou nos cales se observe unha necesidade de consolidación das accións financiadas (ata un máximo de 20 puntos).
Dos tres criterios indicados anteriormente só se pode aplicar un, de ser o caso, na baremación dun programa ou actividade.
-A incidencia na calidade de vida das persoas destinatarias da actuación e das súas familias (ata un máximo de 20 puntos).
-A complementariedade coas actuacións desenvolvidas desde a Administración polos servizos sociais especializados nas áreas de atención ás persoas con discapacidade e ás persoas maiores (ata un máximo de 10 puntos).
-O carácter innovador e a utilización de novas tecnoloxías que redunden nunha maior calidade de vida (ata un máximo de 5 puntos).
-O emprego da lingua galega na realización das actividades ou actuacións para as cales se solicita a subvención (ata un máximo de 5 puntos).
Artigo 12º.-Resolución.
1. Serán resoltas pola directora xeral da Dependencia e Autonomía Persoal, por delegación da conselleira de Traballo e Benestar, as solicitudes de subvención que sexan presentadas por entidades de ámbito supraprovincial.
2. Nos demais casos, delégase a competencia para resolver a concesión das subvencións solicitadas ao abeiro da presente orde nos xefes/as territoriais ao fronte dos departamentos territoriais da Consellería de Traballo e Benestar, segundo o seu respectivo ámbito territorial, e de acordo coas correspondentes desconcentracións que se fagan dos créditos da orde unha vez fiscalizadas polas intervencións competentes.
3. Tanto a concesión como a determinación do importe das subvencións realizarase en réxime de concorrencia competitiva, atendendo aos criterios de prioridade establecidos nesta orde.
4. Cando a subvención teña por obxecto o financiamento de actividades que vaia desenvolver o solicitante e o importe da subvención da proposta de resolución provisional sexa inferior ao que figura na solicitude presentada, a unidade tramitadora correspondente poderá instar do beneficiario a reformulación da súa solicitude para axustar os compromisos e as condicións á subvención outorgable. En calquera caso, a reformulación de solicitudes deberá respectar o obxecto, as condicións e a finalidade da subvención, así como os criterios de valoración establecidos.
5. As resolucións ditadas serán motivadas e notificaranse aos interesados para a execución da axuda outorgada no prazo de seis meses contados a partir do día seguinte ao da publicación desta orde. Se vencese o prazo para resolver sen que se ditase resolución expresa, os interesados poderán entender desestimadas as súas pretensións por silencio administrativo.
6. As resolucións expresas ou presuntas que se diten ao abeiro desta orde poñerán fin á vía administrativa e contra elas poderá interpoñerse, se é o caso, recurso potestativo de reposición, no prazo dun mes contado a partir da notificación da resolución expresa ou de tres meses a partir do día seguinte do que se produza o acto presunto, ante o mesmo órgano que as ditou, de acordo co previsto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa (BOE nº 167, do 14 de xullo), no prazo de dous meses contados desde a súa notificación, se o acto é expreso, ou seis meses a partir do día seguinte ao que se produza o acto presunto, e sen prexuízo de que os interesados poidan executar
calquera outro que consideren oportuno.
7. En todo caso unha vez recibida a resolución de concesión da subvención, a entidade beneficiaria deberá comunicar no prazo de dez días a súa aceptación. Transcorrido o anterior prazo sen que se producise manifestación expresa entenderase tacitamente aceptada.
Artigo 13º.-Modificación da resolución de concesión.
1. Toda alteración das condicións que se tiveron en conta para a concesión da subvención e, en todo caso, a obtención concorrente de axudas ou subvencións para a mesma finalidade procedentes de calquera outra Administración ou de entes púbicos ou privados, nacionais, da Unión Europea ou de organismos internacionais, poderá dar lugar á modificación da resolución de concesión.
2. Así mesmo, poderá acordarse a modificación do contido da resolución de concesión da subvención por instancia do beneficiario, de acordo co previsto no artigo 35 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
3. Sen prexuízo do establecido no artigo anterior e con carácter excepcional, poderanse efectuar resolucións complementarias por existir fondos procedentes de renuncias de subvencións inicialmente concedidas ou cando se produza unha ampliación do financiamento pola achega de novos fondos dispoñibles, tal e como se establece no artigo 6º. Nestes supostos, só poderán atenderse as solicitudes presentadas dentro do prazo establecido no artigo 8º desta orde.
Artigo 14º.-Infraccións e sancións.
En materia de infraccións e sancións observarase o disposto na Lei 38/2003, do 17 de novembro, xeral de subvencións, e na Lei 9/2007, do 13 de xuño, de subvencións de Galicia (DOG nº 121, do 25 de xuño).
Artigo 15º.-Obrigas das entidades subvencionadas.
De acordo co establecido no artigo 11 da Lei 9/2007, do 13 de xuño, de subvencións de Galicia (DOG nº 121, do 25 de xuño), os beneficiarios destas subvencións deberán:
a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións. En todo caso, as actuacións que se van subvencionar deberán realizarse dentro do exercicio.
b) Xustificar ante o órgano concedente o cumprimento dos requisitos e das condicións, así como a realización da actividade e o cumprimento da finalidade que determinen a concesión ou o gozo da subvención.
c) Someterse ás actuacións de comprobación que efectúe a Consellería de Traballo e Benestar, ás de control financeiro que correspondan á Intervención Xeral da Comunidade Autónoma de Galicia e ás previstas na lexislación do Consello de Contas. Neste sentido, os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, Consello de Contas ou Tribunal de Contas, no exercicio das súas funcións de fiscalización e control do destino das subvencións.
d) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentaron a concesión da subvención. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
e) Dispoñer de libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.
f) Facer constar, en todo tipo de publicidade e información, a condición de subvencionada pola Consellería de Traballo e Benestar.
g) Proceder ao reintegro dos fondos percibidos nos supostos previstos no artigo 33 da Lei 9/2007.
Artigo 16º.-Pagamento e xustificación das subvencións.
1. Unha vez ditada a resolución pola que se concede a subvención, procederase á xustificación e pagamento segundo o disposto na Lei 38/2003, do 17 de novembro, xeral de subvencións, no Real decreto 887/2006, do 21 de xullo, que a desenvolve, na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento, da forma establecida nos números seguintes.
2. De conformidade co establecido no artigo 48.Un h) da Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010, as entidades beneficiarias das subvencións reguladas nesta convocatoria están exentas de achegar os xustificantes do cumprimento das obrigacións tributarias e fronte á Seguridade Social, e de non ter pendente de pagamento ningunha outra débeda coa Administración pública da Comunidade Autónoma ou ser debedor/a por resolución de procedencia de reintegro.
3. O pagamento destas subvencións poderá facerse segundo se establece a continuación:
3.1. Para aquelas subvencións que non superen o importe de 18.000 euros poderá acordarse no momento da concesión, por petición da entidade beneficiaria, un anticipo de pagamento de ata o 60% da subvención concedida, e librarase o 40% restante no momento da completa xustificación por parte do beneficiario do cumprimento da finalidade e demais condicións para as cales foi concedida, mediante a presentación dunha memoria xustificativa da actuación subvencionada, con indicación das actividades realizadas e os resultados obtidos, un balance de ingresos e gastos asinado polo presidente ou responsable da entidade en que se reflectirá que o gasto realizado foi igual ou superior ao importe total da axuda, xunto cos xustificantes do gasto e do pagamento realizado como consecuencia da actividade obxecto da subvención.
A concesión do anticipo será acordada polos órganos competentes para a resolución das solicitudes de subvención previstos no artigo 12º, números 1 e 2.
3.2. Para aquelas subvencións que superen o importe de 18.000 euros o pagamento das subvencións axustarase ao seguinte:
a) Poderá efectuarse un pagamento anticipado conforme o previsto no número anterior, ademais dun 10% adicional sobre o importe que exceda os 18.000 euros, sen que se supere a anualidade prevista no exercicio.
Para facer efectivo este anticipo deberán presentarse os seguintes medios documentais provisionais de xustificación:
-Para as subvencións de mantemento unha certificación do director ou responsable da entidade dos gastos xa realizados durante este exercicio e as cantidades pendentes de pagamento.
-Para as subvencións de promoción de actividades unha certificación do director ou responsable da entidade do inicio das actividades.
b) Ata o 80% do total da subvención concedida poderán acordarse ata tres pagamentos parciais, a medida que o beneficiario xustifique ter realizado un gasto equivalente, mediante certificación do director ou responsable da entidade xunto cos xustificantes do gasto e do pagamento realizado como consecuencia da actividade obxecto da subvención.
En calquera caso, conforme o previsto no artigo 62.2º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, o importe conxunto dos pagamentos á conta e dos pagamentos anticipados que, se é o caso, se concedesen non poderá ser superior ao 80% da porcentaxe subvencionada correspondente aos pagamentos xustificados, nin excederá a anualidade prevista en cada exercicio orzamentario.
c) O 20% restante farase efectivo, unha vez xustificada a aplicación da totalidade da subvención para o fin para o cal foi concedida, mediante un balance de ingresos e gastos asinado polo presidente ou responsable da entidade en que se reflicta que o gasto realizado foi igual ou superior ao importe total da axuda, xunto cos xustificantes do gasto e do pagamento realizado como consecuencia da actividade obxecto da subvención.
En todo caso, a xustificación final das subvencións de mantemento e promoción de actividades poderá presentarse ata o 10 de decembro de 2010. Así mesmo, a entidade deberá achegar ademais ante a Consellería de Traballo e Benestar ou nos seus respectivos departamentos territoriais, antes do 31 de xaneiro do exercicio seguinte, un balance de ingresos e gastos comprensivo de todo o ano natural conforme o anexo VI, así como unha memoria no caso de promoción de actividades que, como mínimo, deberá incluír todas as actividades realizadas e o gasto desagregado realizado.
3.3. Nos supostos dos pagamentos anticipados ou á conta previstos nos números anteriores, as entidades beneficiarias das subvencións reguladas nesta convocatoria están exentas de constituír garantía, de conformidade co previsto no artigo 65.4º f) do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, en relación co artigo 67.1º do dito decreto.
4. Nos números anteriores, as facturas cumprirán o disposto no Real decreto 1496/2003, do 28 de novembro, polo que se aproba o regulamento que establece as obrigas de facturación e se modifica o Regulamento do imposto sobre o valor engadido.
5. Para os efectos do previsto neste artigo, ten a consideración de gasto realizado o que foi efectivamente pagado con anterioridade á finalización do período de xustificación. Non obstante, os gastos de persoal e outros aos cales se lle practique retención en concepto de imposto sobre a renda das persoas físicas entenderanse efectivamente pagados coa satisfacción dos haberes líquidos e xustificados co ingreso nos organismos acredores da Seguridade Social e da Facenda pública.
6. No momento da xustificación final do gasto e, en calquera caso, antes do último pagamento, o peticionario presentará unha declaración complementaria do conxunto das subvencións solicitadas das distintas administracións públicas competentes ou das súas entidades vinculadas ou dependentes, así como doutros entes públicos ou privados, tanto as aprobadas e concedidas como as pendentes de resolución, para o mesmo obxecto que corresponde ás subvencións desta orde.
Artigo 17º.-Reintegro das subvencións concedidas.
1. De acordo co establecido no artigo 33 da Lei 9/2007, do 13 de xuño, de subvencións de Galicia, procederá o reintegro total ou parcial da contía da subvención percibida xunto cos xuros de demora xerados desde o momento do seu pagamento ata a data en que se acorde a procedencia do reintegro nos seguintes casos:
a) Obtención da subvención mediante o falseamento das condicións requiridas para iso ou o ocultamento das que impedisen obtela.
b) Incumprimento total ou parcial do obxectivo, da actividade ou do proxecto ou non adopción do comportamento que fundamenta a concesión da subvención.
c) Incumprimento da obriga de xustificación ou a xustificación insuficiente.
d) Incumprimento da obriga de adoptar as medidas de difusión contidas no número 3º do artigo 15 da Lei 9/2007.
e) Resistencia, escusa, obstrución ou negativa ás actuacións de comprobación e control financeiro previstas nos artigos 11 e 12 Lei 9/2007, así como o incumprimento das obrigas contables, rexistrais ou de conservación de documentos cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou entes públicos ou privados, estatais da Unión Europea ou de organismos internacionais.
f) Incumprimento das obrigas impostas pola Administración aos beneficiarios, así como dos compromisos por estes asumidos, con motivo da concesión da subvención, sempre que afecten ou se refiran ao modo en que se conseguen os obxectivos, se realiza a actividade, se executa o proxecto ou se adopta o comportamento que fundamenta a concesión da subvención.
g) Incumprimento das condicións impostas aos beneficiarios con motivo da concesión da axuda ou subvención pública, distintos dos anteriores, cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou entes públicos ou privados, estatais, da Unión Europea ou de organismos internacionais.
h) Adopción, en virtude do establecido nos artigos 87 a 89 do Tratado da Unión Europea, dunha decisión da que derive unha necesidade de reintegro.
2. Igualmente procederá o reintegro do exceso percibido nos supostos en que o importe da subvención, illadamente ou en concorrencia con outras subvencións ou axudas, concedidas por outras administracións públicas ou entes públicos ou privados nacionais ou internacionais, ingresos ou recursos, supere o custo da actividade que se vai desenvolver. Así mesmo, cando exista unha resolución administrativa firme pola que se impón á entidade unha sanción en materia de servizos sociais, en relación co centro ou programa específico que se quere subvencionar.
3. A tramitación do correspondente expediente de reintegro realizarase de conformidade co procedemento establecido no artigo 37 e seguintes da Lei 9/2007, do 13 de xuño, de subvencións de Galicia, e nos artigos 77 e seguintes do Decreto 11/2009, do 8 de xaneiro, polo que se aproba o seu regulamento.
4. As cantidades que teñan que reintegrar os beneficiarios terán a consideración de ingresos de dereito público e seralle de aplicación para a súa cobranza o disposto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Disposición adicional
Única.-Apróbase a delegación de atribucións da conselleira de Traballo e Benestar na directora xeral da Dependencia e Autonomía Persoal, no caso das subvencións previstas no artigo 12.1º, e nos xefes/as territoriais ao fronte dos departamentos territorias existentes nas delegacións territoriais da Xunta de Galicia, no seu respectivo ámbito territorial e no caso das subvencións previstas no artigo 12.2º, para resolver a concesión, denegación, modificación ou outras incidencias das subvencións previstas nesta orde, así como para autorizar e dispoñer os gastos, o recoñecemento das obrigas e a proposta dos pagamentos, en relación co disposto no artigo 73 a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Autorízase a directora xeral da Dependencia e Autonomía Persoal para ditar as normas necesarias para o desenvolvemento desta orde.
Segunda.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 20 de xullo de 2010.
Beatriz Mato Otero
Conselleira de Traballo e Benestar
Ver referencia pdf "14100D005P008.PDF"